**ΕΚΔΡΟΜΗ ΚΩΝΣΤΑΝΤΙΝΟΥΠΟΛΗ 24-28/10-2019**

**Πρόγραμμα**

***1η μέρα Πέμπτη 24/10***. Αναχώρηση από Ιωάννινα 05.00 διαμέσου Εγνατίας οδού και με τις απαραίτητες στάσεις φθάνουμε νωρίς το μεσημέρι στα σύνορα των Κήπων. Με την ολοκλήρωση των διαδικασιών του ελέγχου συνεχίζουμε σε τουρκικό έδαφος πια την διαδρομή μας με προορισμό την Κωνσταντινούπολη και περνώντας από Ίπσαλα, Καισάνη, Ραιδεστό, Σιλύβρια φθάνουμε περίπου 6 το απόγευμα στο ξενοδοχείο. Τακτοποίηση στα δωμάτιά μας και συνεχίζουμε με την πρωτη μας γνωριμία με την Πόλη. Θα δούμε την πλατεία Ταξίμ, την εκκλησία της Αγίας Τριάδας και το Ζάππειο Παρθεναγωγείο και θα μιλήσουμε για την εκπαίδευση και την γενικότερη κατάσταση της ομογένειας στην Πόλη. Θα περπατήσουμε όλη τη μεγάλη **Λεωφόρο του Πέρα** (IstiklalCaddesi), θα δούμε το Σισμανόγλειο Μέγαρο, το Λύκειο Galatasaray, την Αγορά της Ρωμυλίας, την στοά Χατζόπουλου, τα μέγαρα των Ευρωπαϊκών προξενείων, τα σημαντικότερα  Αρτ-Νουβώ  κτίσματα των αρχών του 20ου αιώνα και θα μάθουμε για την εξελικτική τους πορεία σε σχέση πάντα με την παλιά ακμάζουσα Ελληνική κοινότητα της Πόλης. Ταυτόχρονα θα σας προτείνουμε μέρη για φαγητό, ποτό, γλυκό, ψώνια, τα οποία θα σας είναι απαραίτητα για την υπόλοιπη διαμονή σας. Επιστροφή στο ξενοδοχείο, διανυκτέρευση.

***2η μέρα Παρασκευή 25/10***. Μετά το πρωινό ακολουθεί η ολοήμερη ξενάγηση της Πόλης. Επίσκεψη στην Αγία Σοφία, που αποτελεί από τα πλέον σημαντικά αρχιτεκτονικά μνημεία όλων των εποχών και ιδιαίτερο σύμβολο της ιστορίας μας. Συνεχίζουμε την περιήγησή μας με τον Αρχαίο Ιππόδρομο, τη Βασιλική Κινστέρνα του Ιουστινιανού, το παλιό υδραγωγείο και το περίφημο Τζαμί του Σουλτάν Αχμέτ, πιο γνωστό σαν Μπλε Τζαμί, από το μπλε χρώμα που έχει χρησιμοποιηθεί στην εσωτερική διακόσμηση. Στην συνέχεια επίσκεψη στην παλιά αγορά (Καπαλί Τσαρσί) που ουσιαστικά είναι ένας λαβύρινθος από δρόμους με ζωγραφισμένες στοές, και μικρομάγαζα στα οποία θα βρείτε μεγάλη ποικιλία προϊόντων εξαιρετικής ποιότητας σε συμφέρουσες τιμές. Ακολουθεί προαιρετική κρουαζιέρα στον Βόσπορο. Η πόλη μαγεύει κάθε επισκέπτη που βρίσκεται στα στενά του Βοσπόρου και εμείς για να την κάνουμε ακόμη πιο ξεχωριστή την βόλτα αυτή θα αποβιβαστούμε και θα περπατήσουμε στο γνωστό πάλαι ποτέ χωριουδάκι **Ορτάκιοϊ**, για ένα αξέχαστο ηλιοβασίλεμα στα γαλανά νερά της θάλασσας του  Βοσπόρου. Επιστροφή στο ξενοδοχείο, χρόνος ελεύθερος, διανυκτέρευση.

***3η μέρα Σάββατο 26/10*.** Αφού πάρουμε πρωινό επιβιβαζόμαστε στο πούλμαν για επίσκεψη στο παλάτι Dolmabache, την κατοικία των τελευταίων Σουλτάνων. Συνεχίζουμε για το σεπτό ορθόδοξο **Πατριαρχείο** όπου θα δούμε την Κλειστή Πύλη, χώρο μαρτυρίου του Πατριάρχη Γρηγορίου του Ε’, τον Πατριαρχικό Οίκο χτισμένο στα πρότυπα της αγιορείτικης αρχιτεκτονικής, και θα προσκυνήσουμε στον πατριαρχικό ναό του Αγίου Γεωργίου, θαυμάζοντας το χρυσοποίκιλτο παλαιό ξυλόγλυπτο τέμπλο, την σπάνια εικόνα της Παναγίας Παμμακάριστου και άλλα ιερά κειμήλια. Η περιοχή Μπάλατ είναι ένα στολίδι στον Κεράτειο κόλπο που θα έχουμε την ευκαιρία μα περπατήσουμε, να φάμε, να πιούμε τσάι και να δούμε πως οι νέοι της σύγχρονης Τουρκίας διασκεδάζουν. Με την επιστροφή μας στο Eminonu, θα περάσουμε απέναντι στην περίφημη **Αιγυπτιακή Αγορά** (MisirCarsisi) ή αγορά των Μπαχαρικών όπως λέγεται διαφορετικά. Κάτω από την αψιδωτή ζωγραφιστή οροφή θα χαρούμε λογής-λογής ηδονικά μυρωδικά, όμορφα στοιβαγμένα σε μικρούς σάκους και θα γοητευτούμε από την ποικιλία των χρωμάτων και των αρωμάτων τους. Επιστροφή στο ξενοδοχείο, διανυκτέρευση.

***4η μέρα Κυριακή 27/10*.**Πρωινό στο ξενοδοχείο και η σημερινή μας μέρα είναι αφιερωμένη στην Ασιατική πλευρά της Πόλης (προαιρετική κρουαζιέρα). Θα περάσουμε την μεγάληκρεμαστή γέφυρα στην Ασία και θα επιβιβαστούμε στο καραβάκι της γραμμής για το νησί της **Χάλκης**, όπου θα επισκεφτούμε την Αγία Τριάδα και την ομώνυμη Θεολογική Σχολή στην κορυφή του «Λόφου της Ελπίδας», θα μιλήσουμε για την λειτουργία της και θα καθίσουμε με συγκίνηση στα ίδια παλιά έδρανα των τάξεων που  καθόταν ως μαθητής και ο σημερινός Πατριάρχης. Στη συνέχεια το καραβάκι θα μας φέρει στην **Πρίγκηπο**, όπου θα σεργιανίσουμε στα γραφικά σοκάκια του ήσυχου νησιού με τις θαυμάσιες εξοχικές κατοικίες. Συνιστούμε δε μη παραλείψετε να  απολαύσετε μια νοσταλγική βόλτα, τον μικρό γύρο του νησιού με τα παραδοσιακά αμαξάκια (παϊτόνια). Για το μεσημέρι προτείνουμε γεύμα σε παραθαλάσσια δροσερή ταβέρνα με ψάρι και θαλασσινά. Στην επιστροφή μας θα διασχίσουμε την περίφημη **Λεωφόρο τηςΒαγδάτης** -τον ωραιότερο και  πλέον μοντέρνο και ακριβό δρόμο της Ασιατικής πλευράς- και θα έρθουμε και πάλι στην Ευρώπη και στην πλατεία Ταξίμ. Χρόνος ελεύθερος, διανυκτέρευση

***5η μέρα Δευτέρα 28/10*.** Τελευταίο πρωινό στην Βασιλεύουσα και αναχώρηση για τον δρόμο της επιστροφής. Γνώριμη πια διαδρομή αλλά με νέες εικόνες, αρώματα, γεύσεις και αναμνήσεις το βράδυ είμαστε ξανά στα Ιωάννινα

***Τιμή κατ’ άτομο***

***225 ευρώ***

**Περιλαμβάνει:**

* Μεταφορά σε όλη την διάρκεια της εκδρομής με πολυτελές πούλμαν
* 4 διανυκτερεύσεις στην Κωνσταντινούπολη σε ξενοδοχείο 4\*\*\*\* (GoldenAge) στην πλατεία Ταξίμ
* Πρωινό καθημερινά
* Επίσημος τοπικός ξεναγός για 3 ημέρες.
* Συνοδός του γραφείου που γνωρίζει την Πόλη
* Ασφάλεια Αστικής Ευθύνης
* ΦΠΑ

Δεν περιλαμβάνει: Ό,τι δεν αναφέρεται στο πρόγραμμα και τις προαιρετικές εκδρομές.

**ΠΡΟΣΟΧΗ !!! ΤΙ ΠΡΕΠΕΙ ΝΑ ΞΕΡΕΤΕ:**

* Δηλώσεις συμμετοχής θα υποβάλλονται στην γραμματεία αυστηρά **έως και τις 16-9-2019**, όπου θα αναφέρεται ο αριθμός των ατόμων και ο αριθμός και το είδος των δωματίων (δίκλινο, τετράκλινο κλπ.), ώστε να γίνουν οι σχετικές κρατήσεις στο ξενοδοχείο.
* Έως τις 20 Σεπτεμβρίου θα πρέπει να προκαταβληθεί το 50% του ποσού και έως τις 15 Οκτωβρίου το υπόλοιπο 50%.
* Για παιδί κάτω των 11 ετών που θα μοιραστεί το δωμάτιο με τους γονείς η τιμή ανέρχεται στα 180 ευρώ. Εάν το παιδί είναι κάτω των 6 ετών και μοιραστεί το δωμάτιο με τους γονείς η τιμή ανέρχεται στα 50 ευρώ και αφορά μόνο την μεταφορά. Όταν υπάρχουν 2 παιδιά σε μια οικογένεια τότε θα πρέπει να πάρουν 2 δίκλινα δωμάτια οπότε η τιμή είναι η ίδια με τον ενήλικα.
* Κάθε ανήλικο παιδί πρέπει να έχει διαβατήριο ή ταυτότητα (άνω των 12 ετών). Αν συνοδεύεται από τον ένα γονιό πρέπει να υπάρχει συγκατάθεση από τον άλλο γονιό (εξουσιοδότηση) ή πιστοποιητικό κηδεμονίας. Τα διαβατήρια είναι προτιμότερα γιατί κάνουν την διαδικασία στα σύνορα ευκολότερη και με λιγότερη καθυστέρηση. Οι ταυτότητες θα πρέπει να έχουν λατινικούς χαρακτήρες.
* Τα μονόκλινα έχουν επιβάρυνση στην τιμή κατά 140 ευρώ.
* Όποιος δεν επιθυμεί να ακολουθήσει τις προαιρετικές εκδρομές, θα υπάρχει εναλλακτική, η οποία θα συζητηθεί κατά την διάρκεια της εκδρομής (Ασιατική πλευρά, χαμάμ, εμπορικά καταστήματα κλπ..).-